NYT: 'Unatoč ekonomskim problemima, Amerikanci i dalje troše' (11/11/02) - 2002-11-11
Spremnost potrošača da istovremeno brinu i troše, kažu stručnjaci, rezultat je dugih razdoblja ekonomskog procvata tijekom osamdesetih 
“Washington Post” jutros javlja da američki i znanstvenici iz drugih zemalja tragaju u bivšim sovjetskim republikama za cezijem korištenim u nizu sovjetskih eksperimenata tijekom sedamdesetih. Kako piše washingtonski dnevnik, Sovjeti su svojedobno proizveli niz snažnih radioaktivnih naprava, koje su zatim koristili za eksperimente u ruralnim predjelima. U svim eksperimentima korišteni su olovni spremnici s dovoljnom količinom cezija 137 za kontaminiranje manjeg grada. U posljednje vrijeme pojavila su se strahovanja da bi cezij preostao iz tih eksperimenata mogao završiti u rukama terorista. Međutim, do sada je pronađeno tek devet spremnika s cezijem, a vjeruje se da ih je svojedobno bilo između stotinu i tisuću – piše “Washington Post”. “Unatoč ekonomskim problemima, Amerikanci i dalje troše” – javlja jutros “New York Times”. Spremnost potrošača da istovremeno brinu i troše, kažu stručnjaci, rezultat je dugih razdoblja ekonomskog procvata tijekom osamdesetih i devedesetih. Tada su mnogi stekli uvjerenje da je za američko gospodarstvo najprirodnije stanje – zdravi rast. Stoga Amerikanci i dalje dosta troše, a malo štede. Prema statistikama, prosječno kućanstvo štedi tek četiri posto svojeg godišnjeg prihoda. Mnogi ekonomisti kažu, međutim, da bi rat protiv Iraka mogao navesti potrošače da se okrenu štednji, jer ratovi obično smanjuju potrošnju i poslovna ulaganja – piše jutros “New York Times”.